
OBRAZLOŽENJE

Nacrt pravilnika o mjerama zaštite od buke izvora na otvorenom prostoru

[bookmark: _GoBack]Na temelju članka 4. i članka 6. Zakona o tehničkim zahtjevima za proizvode i ocjenjivanju sukladnosti („Narodne novine”, broj 126/21) i članka 38. stavka 3. Zakona o sustavu državne uprave („Narodne novine“, br. 66/19 i 155/23), uz prethodnu suglasnost ministra gospodarstva i ministra vanjskih i europskih poslova, ministrica zdravstva donosi Pravilnik o mjerama zaštite od buke izvora na otvorenom prostoru.

Ovim Pravilnikom se nacionalni pravni okvir u potpunosti usklađuje s pravnom stečevinom Europske unije.

Pravilnikom o mjerama zaštite od buke izvora na otvorenom prostoru propisuju se norme za emisiju buke, postupci utvrđivanja sukladnosti, označavanje, tehnička dokumentacija i prikupljanje podataka o emisiji buke u okoliš uzrokovane opremom za uporabu na otvorenom, a s ciljem zaštitite zdravlja ljudi i dobrobiti te osiguravanja nesmetanog funkcioniranja unutarnjeg tržišta.

Odredbe Pravilnika primjenjuju se na opremu za uporabu na otvorenom odnosno opremu podložnu ograničenjima buke kao npr. građevinski strojevi (bageri, utovarivači), kompresori, agregati, kosilice, motorne pile, toranjske dizalice.
Za određene vrste opreme propisane su maksimalne dopuštene razine zvučne snage (LWA) koje se ne smiju prekoračiti.

Navedena oprema može se stavljati u promet ili stavljati u uporabu jedino ukoliko je od strane proizvođača provedeno mjerenje razine zvučne snage prema propisanim metodama, ako je oprema označena oznakom zajamčene razine zvučne snage i ako nosi oznaku CE sukladnosti te joj je priložena EZ izjava o sukladnosti.

Za ocjenjivanje sukladnosti, ovisno o vrsti opreme, primjenjuju se različiti postupci poput provođenja unutarnje kontrole proizvodnje, provjera od strane prijavljenog tijela (notified body) i osiguranje kvalitete.







